Kommissionens forordning (EF) nr. 1426/2002

af 2. august 2002

om ændring af forordning (EF) nr. 449/2001 om gennemførelsesbestemmelser til Rådets forordning (EF) nr. 2201/96 for så vidt angår støtteordningen for forarbejdede frugter og grøntsager

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2201/96 af 28. oktober 1996 om den fælles markedsordning for forarbejdede frugter og grøntsager(1), senest ændret ved Kommissionens forordning (EF) nr. 453/2002(2), særlig artikel 6 og 25, og

ud fra følgende betragtninger:

(1) I Kommissionens forordning (EF) nr. 449/2001(3), ændret ved forordning (EF) nr. 1343/2001(4), er der fastsat gennemførelsesbestemmelser til forordning (EF) nr. 2201/96 for så vidt angår støtteordningen for forarbejdede frugter og grøntsager.

(2) Ved Rådets forordning (EF) nr. 2200/96(5), senest ændret ved forordning (EF) nr. 545/2002(6), er der indført en fælles markedsordning for frugt og grøntsager.

(3) Der bør foretages en ændring af datoerne for fremsendelse af visse oplysninger til myndighederne for at rette dem ind efter de datoer, der er fastsat i det integrerede forvaltnings- og kontrolsystem, der fremgår af Kommissionens forordning (EF) nr. 2419/2001 af 11. december 2001 om gennemførelsesbestemmelser for det integrerede system for forvaltning og kontrol af visse EF-støtteordninger, der indførtes ved Rådets forordning (EØF) nr. 3508/92(7), ændret ved forordning (EF) nr. 2550/2001(8), og muliggøre fremsendelse af leveringsattester ved skriftlig telekommunikation eller elektronisk meddelelse.

(4) Der bør foretages en skærpelse af kontrollen af de mængder, der leveres til forarbejdning, og fastsættes krydskontrol af arealer samt foretages visse ændringer i kontrol- og sanktionsordningen i betragtning af de anomalier, der blev konstateret under arealkontrollen, og for at skelne de tilfælde på den ene side, hvor en anmeldelse er større end det rent faktisk målte areal, fra de tilfælde på den anden side, hvor en anmeldelse er mindre.

(5) I betragtning af de problemer, der er opstået ved iværksættelsen, bør der åbnes mulighed for, at visse bestemmelser, der ændres ved nærværende forordning, efter anmodning fra de interesserede parter kan anvendes på tilfælde, der opstår inden nærværende forordnings ikrafttrædelse.

(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Forarbejdede Frugter og Grøntsager -

UDSTEDT FØLGENDE FORORDNING:

Artikel 1

I forordning (EF) nr. 449/2001 foretages følgende ændringer:

1) I artikel 4, sidste stykke, ændres "inden den 20. maj" til "senest den 31. maj".

2) I artikel 5, stk. 5, sidste afsnit, ændres "inden den 20. maj" til "senest den 31. maj".

3) I artikel 6, sidste punktum, ændres ordene "ved kontrol på stedet som omhandlet i artikel 18" til "ved arealkontrol som omhandlet i artikel 18".

4) Artikel 11, stk. 1, tredje afsnit, andet punktum, affattes således: "Producentorganisationen sender til kontrolformål senest den femte arbejdsdag efter leveringsugen et eksemplar eller en hertil knyttet skriftlig telekommunikation eller elektronisk meddelelse, der omfatter de i første afsnit omhandlede oplysninger, til det organ, som er udpeget af den medlemsstat, hvor producentorganisationen har hjemsted, og eventuelt til det organ, som er udpeget af den medlemsstat, hvor forarbejdningen finder sted."

5) Artikel 18, stk. 1, nr. i), andet led, affattes således: "- 7 % af de mængder, der er leveret til forarbejdning, for at kontrollere, om de er i overensstemmelse med de attester, der er nævnt i artikel 11, og om minimumskvalitetskravene er overholdt".

6) Artikel 18, stk. 1, nr. v), affattes således: "v) foretages der kontrol af alle støtteansøgninger og bilag samt i tilfælde af tomater krydskontrol af de samlede anmeldte marker."

7) Artikel 20, stk. 5, affattes således: "5. Hvis der ved den arealkontrol, der omhandles i artikel 18, stk. 1, nr. i) og v), i tilfælde af tomater konstateres en afvigelse mellem det anmeldte areal og det faktisk målte areal i forhold til det samlede kontrollerede areal, nedsættes støtten til producentorganisationen, undtagen hvis afvigelsen skyldes en indlysende fejl:

- med den procentdel, som afvigelsen udgør, hvis denne er på over 5 %, men højst 20 % af det rent faktisk målte areal

- med 30 %, hvis afvigelsen er på over 20 % af det rent faktisk målte areal.

Uanset første afsnit nedsættes støtten til producentorganisationen, når det anmeldte areal er mindre end det rent faktisk målte areal, med halvdelen af procentdelen af den konstaterede afvigelse, og nedsættelsen foretages kun, hvis afvigelsen er på over 10 % af det rent faktisk målte areal."

8) Artikel 21, stk. 1, andet og tredje afsnit, affattes således: "Desuden suspenderes godkendelsen af forarbejdningsvirksomheden, jf. artikel 3, stk. 1:

- for produktionsåret efter konstateringen af forskellen, hvis forskellen i første afsnit er på over 10 %, men højst 20 %

- for de to produktionsår efter konstateringen af forskellen, hvis forskellen er på over 20 %.

Ved anvendelsen af første og andet afsnit sidestilles de mængder færdigvarer, der ikke overholder minimumskvalitetskravene, ud over en frimargen på 8 %, med mængder, som ikke er forarbejdet."

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Efter anmodning fra den pågældende producentorganisation eller forarbejdningsvirksomhed anvendes artikel 1, stk. 5, 7 og 8, på tilfælde inden denne forordnings ikrafttrædelse.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 2. august 2002.

På Kommissionens vegne

Franz Fischler

Medlem af Kommissionen

(1) EFT L 297 af 21.11.1996, s. 29.

(2) EFT L 72 af 14.3.2002, s. 9.

(3) EFT L 64 af 6.3.2001, s. 16.

(4) EFT L 181 af 4.7.2001, s. 16.

(5) EFT L 297 af 21.11.1996, s. 1.

(6) EFT L 84 af 28.3.2002, s. 1.

(7) EFT L 327 af 12.12.2001, s. 11.

(8) EFT L 341 af 22.12.2001, s. 105.